**Na FER stižu prvi DroneDays!**

**Na Fakultetu elektrotehnike i računarstva (FER) 26. i 27. ožujka održat će se prvo izdanje DroneDaysa, skupa o bespilotnim letjelicama, u organizaciji FER-ovog Laboratorija za robotiku i inteligentne sustave upravljanja (LARICS) u okviru EU projekta AeRoTwin.**

*„Zračna robotika dosegla je značajnu zrelost u posljednjih nekoliko godina, uz stalan rast broja bespilotnih zrakoplovnih sustava, aplikacija, kao i uključenih poduzeća. Isti rast može se vidjeti u broju publikacija, radionica i prezentacija na konferencijama, što svjedoči o golemom istraživačkom potencijalu tog područja. Sa željom da okupimo stručnjake iz zajednica akademije, industrije i krajnjih korisnika te predstavnike regulatornih tijela u regiji, odlučili smo organizirati skup o bespilotnim letjelicama DroneDays.”*

**- Ivana Mikolić, mag. ing.**

Povećan rast broja bespilotnih sustava letjelica u upotrebi rezultat je sve većeg područja primjene istih. Trenutno se u Europskoj uniji koristi oko **1,5 milijuna bespilotnih letjelica** za zabavu, dok se tek oko 10.000 koristi u komercijalne svrhe. U civilnoj upotrebi ističu se sljedeća područja primjene: energija, poljoprivreda, sigurnost, e-poslovanje, dostava, mobilnost i transport.

*„Istraživanje i razvoj sustava bespilotnih letjelica u zadnjih 10 godina bilježi ubrzani rast. Predviđa se da će do 2050. u EU biti oko 415.000 letjelica u komercijalnoj upotrebi. U Republici Hrvatskoj trenutno je oko 1100 registriranih korisnika sustava bespilotnih zrakoplova, a taj broj stalno raste.“*

**- prof. dr. sc. Stjepan Bogdan**

U akademskim istraživanjima primjećuje se **eksponencijalni porast** broja objavljenih stručnih članaka na dvije najveće znanstvene konferencije iz područja robotike ([IROS](https://www.ieee-ras.org/conferences-workshops/financially-co-sponsored/iros) i [ICRA](https://www.ieee-ras.org/conferences-workshops/fully-sponsored/icra)), a isto vrijedi i za LARICS, gdje je u zadnje tri godine objavljeno više od 20 znanstvenih članaka iz područja bespilotnih letjelica.

*„U LARICS-u trenutno su aktivna tri velika projekta u području primjene bespilotnih letjelica za svakodnevne i industrijske potrebe: “*[*SPECULARIA*](https://sites.google.com/view/project-specularia/home) *- Structured Ecological CULtivation with Autonomous Robots In Agriculture”, u kojem se istražuje primjena bespilotnih sustava u poljoprivredi; “*[*MORUS*](https://www.fer.unizg.hr/morus) *- Unmanned system for maritime security and environmental monitoring”, gdje je cilj izgraditi jedan od trenutno najvećih autonomnih dronova u sklopu NATO-vog programa “Znanost  za mir i sigurnost”; te* [*AeRoTwin*](https://aerotwin.fer.hr/)*, koji će uvelike doprinijeti vidljivosti LARICS-a i FER-a, a time i Hrvatske, na europskoj i svjetskoj karti zračne robotike u akademiji i industriji.“*

**- doc. dr. sc. Matko Orsag**

Dvodnevni skup o bespilotnim letjelicama DroneDays na jednom će mjestu okupiti brojne **stručnjake i entuzijaste bespilotnih letjelica** iz zajednica industrije i akademije te krajnje korisnike i regulatorna tijela. Cilj je skupa potaknuti interakcije i razmjene znanja i iskustava iz područja bespilotnih letjelica, a program će se sastojati od stručnih predavanja,business-to-business sastanaka, demonstracija najnovijih tehnoloških dostignuća u zračnoj robotici u letačkoj zoni, i sajma vodećih industrijskih poduzeća u regiji.

*„Jedan od ciljeva DroneDaysa je pospješiti dijalog između korisnika bespilotnih letjelica i pružatelja usluga, bilo da se radi o proizvođačima, distributerima ili operaterima, te pružiti svim stranama priliku za uspostavljanje novih suradnji.“*

**- dr. sc. Frano Petric**

Registracije za ranoranioce su otvorene, a za više informacija posjetite [dronedays.fer.hr](http://dronedays.fer.hr/)!

Za detaljne informacije i sva pitanja molimo kontaktirajte:

Antonella Barišić, +385 99 683 3522,

antonella.barisic@fer.hr

Web stranica: <http://dronedays.fer.hr/>

Facebook: <https://www.facebook.com/laricslab/>